AGF kom foran efter fire minutter, men SønderjyskE fik udlignet føringen og med en scoring dybt inde i overtiden, kunne de tage alle tre point med hjem.

Det var to mandskaber,der hungrede efter tre point, der lørdag eftermiddag tørnede sammen i Aarhus. Hverken AGF eller SønderjyskE havde fået en sejr i foråret, så det var begge hold opsatte på at få i dag.

Den plan kom hjemmeholdet bedst i gang med, for anfører Morten 'Duncan' Rasmussen skulle bare bruge fire minutter på at bringe AGF i front. Jesper Juelsgård slog et indlæg ind i feltet og så steg angriberen til vejrs og dirigerede med hovedet bolden over i det fjerneste hjørne.

Claus Nørgaards SønderjyskE-tropper åd sig mere ind i kampen efter chokstarten og Marcel Rømer havde et godt forsøg, som dog sneg sig forbi Jovanovics mål.

Mere præcision var der i skuddet få minutter før pause, da selv samme Rømer bragte balance i regnskabet. Mikael Uhre satte fart og tog en god tur, inden han lagde bolden af til Christian 'Greko' Jakobsen, der snittede den videre til Rømer. Han ramte den godt og hamrede den fladt ind bag Jovanovic til 1-1, som også var stillingen ved pausen.

AGF'erne kom bedst ud til anden halvleg og satte sig mere på spillet, men uden det udmøntede sig i de store, åbne målchancer. Sønderjyderne blev sjældnere og sjældnere gæster på hjemmeholdets banehalvdel.

Begge mandskaber forsøgte sig med offensive indskiftninger. AGF sendte Kasper Junker på banen og SønderjyskE deres nye angriber Marko Mitrovic.

Kampbilledet fortsatte i slutfasen. AGF pressede sønderjyderne langt tilbage på banen, men manglede den fornødne skarphed til at afgøre kampen. I stedet fik gæsterne lidt aflastning på et kontraangreb og et efterfølgende hjørnespark, der dog ikke førte til noget, for det havnede i lapperne på Jovanovic.

Gennem hele anden halvleg lignede AGF den mest sandsynlige vinder, men dybt inde i overtiden snuppede sønderjyderne alle tre point. Rømer slog en bold ind i feltet, som havnede for fødderne af Mikkel Hedegaard, der gjorde det til 2-1 til gæsterne.

Claus Nørgaard og SønderjyskE fik dermed deres første sejr i foråret, mens AGF stadig har deres til gode. Glen Riddersholms tropper smed for tredje kamp i træk point i kampens slutfase.

KØB BILLETTER TIL AGF's KOMMENDE HJEMMEKAMPE HER!